Invloedryke struggle-stem teen onteiening sonder vergoedingAdv. George Bizos. Die stryd teen onteiening van grond sonder vergoeding het vanoggend ŉ enorme hupstoot gekry toe adv. George Bizos hom teen ŉ wysiging van die Grondwet uitgespreek het. Bizos is die land se voorste menseregte-advokaat. As enigste oorlewende lid van die Rivonia-regspan en die regspan wat die kommunis Bram Fischer verdedig het, en as oudpres. Nelson Mandela se jare lange regsverteenwoordiger is sy invloed en morele statuur in die regerende ANC werklik enorm. Bizos was vanoggend in gesprek met regter Edwin Cameron van die konstitusionele hof voor ŉ groot gehoor by die Universiteit Stellenbosch se Woordfees, en het hom sterk uitgespreek oor die grondkwessie. “Ek is bekommerd oor wat besig is om met die grondkwessie te gebeur. Artikel 25 van die Grondwet het agt subartikels van wat die regering behoort te doen om die ongeregtighede van die verlede met betrekking tot grond reg te stel. Artikel 74 van die Grondwet gee verdere leiding hieroor. “Die Grondwet se bepalings is heeltemal voldoende om die saak reggestel te kry, maar behalwe vir ŉ tydperk tydens die Mandela-bewind het die regering net mooi niks gedoen nie – net mooi niks!” het Bizos gese. “Ek stem saam met die voormalige adjunkhoofregter, regter Dikgang Moseneke, dat die stadige vordering met grondhervorming te wyte is aan korrupsie en onbeholpenheid in die regering. “Vir die jonges wat tans aanvoer dat alle wittes kolonialiste is, wil ek vra of ek ook een is. Ek dink nie ek is nie,” het Bizos voortgegaan. “Wees versigtig voor jy die Grondwet wysig. Die huidige Artikel 25 is heeltemal genoegsaam. Daar is byvoorbeeld genoeg ruimte om onbewerkte grond te onteien – ook waar dit al generasies in ŉ familie se besit is, maar die huidige eienaars stedelinge is wat dit net soms gebruik om saam met vriende te jag. “Waar niks geproduseer en geen belasting betaal word nie, is daar ruimte om teen baie klein koste binne die bepalings van Artikel 25 te onteien. As die eienaar hof toe gaan, sal die hof ten gunste van die regering beslis,” het Bizos voorspel. Sy uitlatings sal verdere stukrag gee aan die groeiende beweging teen die EFF-voorgestelde en ANC-gesteunde parlementsbesluit verlede week dat ŉ parlementêre komitee teen Augustus moet terugrapporteer oor hoe die Grondwet gewysig en onteiening sonder vergoeding afgedwing kan word.